"Mikateko, swi lo yini Vona Ntsakisi leswaku u pase njhani Kasi wena a wu na mhaka na xikolo u lo yini Mina ndzi tikarhata hi ku tirha ndzi ku ndzi tirhela leswaku n'wina mi nghena kahle xikolo kasi wena u le ku tlangeni"Ku vula tatana loyi a hlundzukile swinene. Hi ntiyiso wa kona mina a ndzi nga kumi nkarhi wo ringanela wa ku hlaya, kambe leswi Manana a a karihisa xiswona swi endle leswaku ndzi chava no pfula nomo ndzi hlamusela. Tatana u lo ya emahlweni a themendhela leswi Manana a hi kurisisaka xiswona na leswaku i mhani wa kahle. Leswi swi endlile leswaku ndzi nga kali ndzi ringeta ku hlamusela leswi a ndzi hlangana na swona. Ndzi ringetile ku tikamba leswaku hikwalaho ka yini mina ndzi vona swilo swo hambana na leswi van'wana a va vona swona kambe a ndzi yi kumangi nhlamulo. Loko ndzi ringeta ku vulavula na Ntsakisi hi mhaka leyi, u lo buluka a hleka a hlamala leswaku ndzi vulavula yini?